መንግሥት ለልማት ድርጅቶች የሚያደርገውን የዕዳ ስረዛ እንዲያጤን ተጠየቀ
መንግሥት በዕዳ ተዘፍቀው የሚገኙ የመንግሥት የልማት ድርጅቶችን ዕዳ ለማቃለል የሚሰርዝበትን አሠራር እንዲፈትሽ ተጠየቀ፡፡ለበርካታ ዓመታት በመቶ ቢሊዮን ብሮች የሚቆጠር የአገር ሀብት ይዘው በዕዳ ውስጥ የሚገኙት የልማት ድርጅቶች የሚደረግላቸው የዕዳ ማቅለያ፣ ከአገር በቀል ኢኮኖሚ ማሻሻያ ጋር የተዋሀደ መሆን እንዳለበት በሕዝብ ተወካዮች ምክር ቤት የበጀትና ፋይናንስ ቋሚ ኮሚቴ አሳስቧል።በርከት ያሉ የልማት ድርጅቶች የነበረባቸውን ዕዳ በመሰረዝ አገግመው እንዲነሱ በሚል የተወሰነውን ዕዳቸውን ለመሰረዝ እየተሠራ ቢሆንም፣ አንዳንዶቹ የልማት ድርጅቶች ዕዳቸው ተሰርዞላቸው  ከበፊቱ በተለየ ማንሰራራት እንዳልቻሉ ተግልጿል። ኅዳር 30 ቀን 2013 ዓ.ም. የገንዘብ ሚኒስቴርን የ2013 በጀት ዓመት የመጀመርያ ሩብት ዓመት አፈጻጸም ለመገመገም የተሰበሰበው  ቋሚ ኮሚቴው፣ ገንዘብ ሚኒስቴር የልማት ድርጅቶችን ውዝፍ ዕዳ በምን አግባብ እየሰረዘ እንደሆነና የተሰረዘላቸው ተቋማት ለውጥ ማምጣት እንዴት ተሳናቸው ሲል ጠይቋል።የቋሚ ኮሚቴ አባላቱ ለአብነትም የቀድሞ ብረታ ብረትና ኢንጂነሪንግ ኮርፖሬሽን (ሜቴክ) በአዲሱ አጠራር ኢትዮ ኢንጅነሪንግ ግሩፕ፣ በኬሚካል ኢንዳስትሪ ኮርፖሬሽን ውስጥ ተጀምሮ የተቋረጠው የያዩ ማዳበሪያ ፋብሪካ፣ የስኳር ኮርፖሬሽን፣ የግብርና ሥራዎች ኮርፖሬሽንን፣ የልማት ባንክና መሰል የልማት ድርጅቶችን በማንሳት ምንም እንኳ መንግሥት የዕዳ ቅነሳ ወይም ስረዛ አደረኩ ቢልም ተቋማቱ ካሉበት ችግር ፈቀቅ አለማለታቸውን አስረድተዋል፡፡በቅርቡ የመንግሥት የልማት ድርጅቶች ይዞታና አስተዳደር ኤጀንሲ በሥሩ ከሚገኙ 22 የልማት ድርጅቶች መካከል በ2013 ዓ.ም. የመጀመርያ ሩብ ዓመት  ካሳወቁ ውስጥ አብዛኞቹ፣ በሩብ ዓመቱ እንደርስበታለን ብለው ካቀዱት በታች ተገኝተዋል፡፡ ካለፈው ዓመት ተመሳሳይ ወቅት ጋር ሲነፃፀር ዝቅተኛ ገቢ ማግኘታቸውም ተመልክቷል፡፡ የመንግሥት የልማት ድርጅቶች ይዞታና አስተዳደር ኤጅንሲ ዋና ዳይሬክተር አቶ ሀብታሙ ኃይለ ሚካኤል፣ ብዙዎቹ የልማት ድርጅቶች አመራራቸው ቅጥ ያጣ፣ የአሠራርና የፋይናንስ ሥርዓት የሌላቸውና በሕግ የማይመሩ ስለነበሩ በሥርዓት  እንዲመሩ በማድረግ ድርጅቶቹ ውጤታማ፣ አትራፊና ተወዳዳሪ እንዲሆኑ እየተሠራ ነው ብለዋል፡፡ዳይሬክተሩ አክለውም በከፍተኛ ችግር ውስጥ የነበሩ ድርጅቶች ችግራቸው ከተፈታና እየተጠየቀ ያለው ድጋፍ ከቀጠለ፣ ያሉበት ሁኔታ ተስፋ የሚያስቆርጥ እንዳልሆነና ውጤታማ እንደሚሆኑ ተስፋ እንዳለ ጠቁመዋል፡፡የገንዘብ ሚኒስትር ዴኤታ እዮብ ተካልኝ (ዶ/ር) በበኩላቸው ስለጉዳዩ ማብራሪያ ሲሰጡ፣ የመንግሥት የልማት ድርጅቶች ከጅምሩ ተሸክመውት የነበረው አገራዊ ዕዳ ከ780 ቢሊዮን ብር በላይ እንደነበር ገልጸው፣ ይህን ዕዳ እንዳለ ቢቀጥል ኖሮ አገርን ሊያፈርስ የሚችል ቀውስ ነበር ብለዋል።የልማት ድርጅቶቹ ያለ በቂ ዕቅድ ከመጀመራቸውም በላይ የተጠቀሙበት በጀትም ከመነሻው ከተያዘው በላይ መሆኑን የገለጹት ሚኒስትር ዴኤታው፣ ዕዳቸውን ለመሰረዝ እየተሄደበት ያለው መንገድ የፋይናንስ ሥርዓቱን የተከተለ መሆኑን አስረድተዋል፡፡ ይሁን እንጂ የተሰረዘላቸው ዕዳ ተመላሽ የሚሆንበት አሠራር መዘርጋቱን ገልጸዋል፡፡ 